Ministru prezidentam Krišjānim Kariņam

Valsts kancelejas direktoram Jānim Citskovskim

*Par pilsoniskā dialoga stiprināšanu*

Mēs, Nevalstisko organizāciju un Ministru kabineta sadarbības memoranda īstenošanas padomē esošās nevalstiskās organizācijas un Latvijas Pilsoniskā alianse, vēršamies pie jums ar aicinājumu novērst būtisku kļūdu Nacionālā attīstības plāna 2021. - 2027. gadam (turpmāk - NAP2027) indikatīvajā investīciju projektu kopumā (turpmāk - NAP2027 investīciju plāns), nodrošinot vienlīdzīgu attieksmi pret diviem valdības īstenotiem sabiedriskā dialoga veidiem - sociālo dialogu un pilsonisko dialogu.

Pozitīvi vērtējam, ka NAP2027 investīciju plānā finansiālā apjoma ziņā jau ir ņemtas vērā Eiropas Komisijas regulas[[1]](#footnote-2), kas nosaka līdzvērtīgu nozīmi abiem mehānismiem[[2]](#footnote-3) - sociālajam dialogam un pilsoniskajam dialogam, kā arī ir ietverti daži pasākumi to stiprināšanai, tomēr uzskatām, jālabo kļūda saturiskajā ziņā, nodrošinot vienlīdzīgu attieksmi abām dialoga formām un atbilstot aktuālajām dialoga un sektora vajadzībām.

Sociālā dialoga spēcināšanai tiek plānoti dažādi pasākumu kopumi, piemēram, finansējums stratēģiju veidošanai, pētījumu veikšanai, kamēr pilsoniskajam dialogam - tikai liela apjoma mācības.

NVO sektora spēju veidot kvalitatīvu pilsonisko dialogu nodrošina ne tikai zināšanas, bet arī konkrēti atbalsta mehānismi tā īstenošanai.

Lūdzam NAP2027 investīciju plāna 426.uzdevumu izteikt šādā redakcijā (vai arī izmantojot to pašu redakciju, kā pie sociālajiem partneriem[[3]](#footnote-4)):

“Pilsoniskā dialoga atbalsts:

1. pilsoniskā dialoga attīstība – partneru rīcībspējas stiprināšana, piemēram, darbības stratēģiju un mērķgrupas iekļaujošu procesu izstrāde un ieviešana, finanšu ilgtspējas mehānismu attīstīšana, jaunu un efektīvu sadarbības veidu attīstīšana visos pārvaldības līmeņos;
2. pilsoniskā dialoga kompetence – partneru darbības kvalitātes paaugstināšana, piemēram, piesaistot ekspertus, veicot pētījumus, attīstot jaunas aktivitātes, īpaši, izmantojot tehnoloģiju iespējas, mācoties no citu sektoru un valstu pieredzes;
3. pilsoniskā dialoga cilvēkresursu kompetenču stiprināšana – partneru organizāciju un to līderu apmācība, piemēram, par interešu pārstāvniecību, organizāciju attīstību, īpaši, izmantojot inovatīvas mācību metodes un nodrošinot reģionālo NVO iekļaušanu.”

Papildus vēršam uzmanību, ka NAP2027 kvalitatīva īstenošana ir iespējama tikai ar jēgpilnu sabiedrību līdzdalības un lēmumu pieņemšanas procesus. Lai nodrošinātu mūsdienīgu un pasaules praksei atbilstošu dialogu ar sabiedrību visās jomās un līmeņos, pilsoniskajam dialogam[[4]](#footnote-5) ir jānosaka līdzvērtīgs statuss sociālajam dialogam[[5]](#footnote-6).

Dialoga ar pilsonisko sabiedrību nozīmīgumu šī gada 3. jūnijā ir apstiprinājusi arī Saeima Ilgtspējīgas attīstības komisijas sēdē, iekļaujot to Saeimas NAP2027 pievienotajam paziņojumam[[6]](#footnote-7).

Aicinām arī valdību īstenot kvalitatīvu un pilnvērtīgu pilsonisko dialogu.

Pielikumā: Atsauces uz dokumentiem uz 1 lpp.

Ar cieņu,

Andris Gobiņš, biedrības Eiropas Kustība Latvijā presidents, MK un NVO sadarbības memoranda īstenošanas padomes vadītāja vietnieks padomes locekļu

Āris Ādlers, biedrības "Alianse Pārnozariskai Ilgtspējīgai attīstībai" prezidents

Ivars Balodis, nodibinājuma "Invalīdu un viņu draugu apvienība "APEIRONS"" valdes priekšsēdētājs

Uldis Dūmiņš, biedrības "Latvijas Pilsoniskā alianse" pārstāvis

Agnija Jansone, biedrības "Latvijas Jaunatnes padome" pārstāve

Agnese Frīdenberga, biedrības "Sabiedriskās politikas centrs "Providus"" pārstāve Jānis Rozītis, nodibinājuma "Pasaules dabas fonds" direktors

Inese Vaivare, biedrības “Latvijas Platforma attīstība sadarbībai” direktore vārdā

un Kristīne Zonberga, biedrības "Latvijas Pilsoniskā alianse" direktore LPA vārdā

Pielikums:

1. Eiropas Komisijas deleģētās 2014.gada 7.janvāra Regulas Nr. 240/2014 par Eiropas rīcības kodeksu attiecībā uz partnerību saistībā ar Eiropas strukturālajiem un investīciju fondiem preambulas 2.punktā norādīts, ka: “Partnerība nozīmē ciešu sadarbību starp publiskām iestādēm, ekonomiskajiem un sociālajiem partneriem, kā arī struktūrām, kas pārstāv pilsonisko sabiedrību, valsts, reģionālajā un vietējā līmenī visā programmas ciklā, kurā ietilpst sagatavošanas, īstenošanas, uzraudzības un novērtēšanas posmi.” Minētajā regulā, atzīstot partneru dažādību pieredzes un kapacitātes ziņā, ir uzsvērta arī nepieciešamība stiprināt attiecīgo partneru institucionālās spējas programmu sagatavošanā un īstenošanā, lai būtu iespējama efektīva partnerība.
2. Priekšlikumā Eiropas Parlamenta un Padomes regulai par Eiropas Sociālo fondu Plus tiek uzsvērta nepieciešamība nodrošināt vienlīdzīgu attieksmi pret sociālo un pilsonisko dialogu - 8. pantā noteikts, ka: “1. Katra dalībvalsts nodrošina sociālo partneru un pilsoniskās sabiedrības organizāciju pienācīgu dalību to nodarbinātības, izglītības un sociālās iekļautības politikas virzienu īstenošanā, kas tiek atbalstīti ESF+ sadaļā, ko īsteno, ievērojot dalītās pārvaldības principu. 2. Dalībvalstis katrā programmā atvēl pienācīgu summu no ESF+ finanšu līdzekļiem, ko īsteno, ievērojot dalītās pārvaldības principu, sociālo partneru un pilsoniskās sabiedrības organizāciju spēju veidošanai.”
3. Eiropas Ekonomikas un sociālo lietu komitejas atzinums par tematu “Sociālais dialogs Austrumu partnerības valstīs”: “Pilsoniskais dialogs ir dialogs, kas saista visas pilsoniskās sabiedrības organizācijas savā starpā un ar valdību vai tās pārstāvjiem, un tā nolūks ir veicināt līdzdalības demokrātiju, balstoties uz pilsoņu kompetenci un ieinteresētību, ko viņi īsteno pašu veidotajās organizācijās, lai aizstāvētu noteiktas intereses, sasniegtu noteiktus mērķus vai atbalstītu noteiktas vērtības. (..) Lai varētu pastāvēt pilsoniskais dialogs, ir jāatzīst pilsoniskās tiesības un cilvēka pamattiesības, īpaši vārda brīvība, biedrošanās un pulcēšanās brīvība. Šīs tiesības ir noteiktas ES Pamattiesību hartā.”
4. Eiropas Ekonomikas un sociālo lietu komitejas atzinums par tematu “Sociālais dialogs Austrumu partnerības valstīs”: “Sociālais dialogs ir dialogs, kas izveidots tieši starp darba devēju un darba ņēmēju pārstāvības organizācijām vai attiecīgi starp šīm organizācijām un valdību vai tās pārstāvjiem (ietverot reģionālās un vietējās pašvaldības) ar mērķi veicināt ekonomikas un sociālo progresu un palīdzēt konstruktīvi noregulēt konfliktus, kas saistīti ar sociālo un ekonomisko interešu atšķirībām. Sociālā dialoga mērķis parasti ir veidot tiesisko regulējumu, kas izpaužas kā likumi, valdības rīkojumi vai darba koplīgumi, kuri ir saistoši to parakstītājiem un pilnvarotājiem un kuru piemērošanas jomu ar valdības un sociālo partneru lēmumu ir iespējams paplašināt un attiecināt arī uz visiem sociāli ekonomiskās dzīves dalībniekiem.”
5. “atzinīgi novērtē pilsoniskās sabiedrības un privātā sektora apņēmību un izlēmīgo rīcību, nesavtīgi sniedzot atbalstu citiem iedzīvotājiem, pašvaldībām un valstij Covid-19 krīzes laikā. Atjaunojot Latvijas tautsaimniecību kvalitatīvi jaunā pakāpē, šī sadarbības spēja stiprināma, ar atbalsta programmām pilsoniskās sabiedrības stiprināšanai, pilsoniskajai iniciatīvai un brīvprātīgā darba veicināšanai un nosakot dialogam ar pilsonisko sabiedrību līdzvērtīgu pieeju ar sociālo dialogu visos lēmumu pieņemšanas posmos - tādējādi stiprinot demokrātiju, palielinot iedzīvotāju savstarpējo uzticēšanos un uzticēšanos valstij”.

1. Skat.pielikumā atsauci Nr.1 [↑](#footnote-ref-2)
2. Skat.pielikumā atsauci Nr. 2 [↑](#footnote-ref-3)
3. Pilsoniskā dialoga veicināšana:

   1. pilsoniskā dialoga stiprināšana – pilsoniskās sabiedrības organizēšana un pilsoniskā dialoga partneru kapacitātes stiprināšana caur biedru skaita palielināšanu un biedru veiktspējas stiprināšanu (stratēģijas, metodoloģijas, instrumentu izstrāde un ieviešana);
   2. Ekspertu piesaiste, cilvēkresursu kompetenču stiprināšana, nozares datu izstrāde pilsoniskā dialoga partneru pārstāvniecībai nacionālā, reģionālā, Eiropas līmenī un medijos;
   3. pilsoniskā dialoga partneru organizāciju, līderu apmācība interešu pārstāvniecībā, aizstāvībā, veiktspējas stiprināšanā dalībai likumdošanas procesā visos rīcībpolitikas plānošanas līmeņos.

   [↑](#footnote-ref-4)
4. Skat.pielikumā atsauci Nr.3 [↑](#footnote-ref-5)
5. Skat.pielikumā atsauci Nr.4 [↑](#footnote-ref-6)
6. Skat.pielikumā atsauci Nr.5 [↑](#footnote-ref-7)